කුමාර් සංගක්කාරගේ විශිෂ්ට ශතකය හේතුවෙන් මේ වසරේ ශ්‍රී ලංකා පිලේ පළමු ටෙස්ට් ජයග්‍රහණය වසර අවසානයේ හෝ උදාකරගැනීම බලාපොරොත්තු ඉහළ නංවාගත් ශ්‍රී ලංකාව, දකුණු අප්‍රිකාවට එරෙහිව ඩර්බන් හී පැවැත්වෙන දෙවැනි ටෙස්ට් තරගයේ තුන්වැනි දිනය වූ ඊයේ ( 28 ) තරගය නිමාවනවිට කඩුලු 3ක් අතැතිව ලකුණු 426ක් ඉදිරියෙන් සිටීමට සමත්විය.නොදැවී කඩුල්ලේ රැඳී සිටින තිසර පෙරේරා ලකුණු 6ක් ද, රංගන හේරත් ලකුණු 5ක් ද රැස් කරගෙන සිටිති.ඉවසීමෙන් හා ප්‍රවේසම් සහගතව පන්දුවට පහරදුන් කුමාර් සංගක්කාර ඊයේ රැස් කරනු ලැබුවේ සිය ටෙස්ට් දිවියේ 28වැනි ශතකයයි.ඉම්රාන්ගේ පන්දුවකට නායක ස්මිත් අතට උඩපන්දුවක් ලබාදෙමින් ඔහු ලකුණු 108කට දැවීයනවිට මිනිත්තු 289ක් කඩුල්ලේ රැඳී සිටිමින් පන්දු 190කට මුහුණ දී තිබිණි.